

**Kartleggingsprøver i lesing og regning på 1. trinn – informasjon til foreldre.**

I perioden **10.mars til 2. mai 2025** skal 1. trinn gjennomføre de nasjonale kartleggingsprøvene i lesing og regning. Kartleggingsprøvene er obligatoriske for alle elever i Bergen kommune. Prøvene er laget for å finne elever som trenger ekstra oppfølging i læringsarbeidet sitt. Kartleggingsprøvene er digitale.

Kartleggingsprøvene i lesing og regning er blokk-adaptive prøver. Det vil si at elevene får noen oppgaver som er felles for alle, og noen oppgaver som er tilpasset den enkelte elevs faglige nivå.

Skolen skal legge til rette for at elevene opplever mestring når de er i kartleggingssituasjonen.

Kartleggingsprøvene i lesing og regning er obligatoriske for alle elever. Muligheten for fritak er derfor avgrenset. Rektor kan vurdere fritak for elever som allerede har:

* Enkeltvedtak om rett til spesialundervisning.
* Enkeltvedtak om rett til særskilt språkopplæring for språklige minoriteter.

Elever med enkeltvedtak skal ikke automatisk få fritak fra kartleggingsprøvene. Avgjørelse om fritak fra kartleggingsprøvene er et enkeltvedtak etter forvaltningsloven. Det er rektor som innvilger fritak.

Elever som er syk på prøvedagen, eller som har annet fravær, skal få mulighet til å ta prøven i ettertid.

Sammen med annen informasjon om elevenes læring, skal resultatene fra kartleggingsprøvene danne grunnlag for å tilpasse opplæringen. Etter at kartleggingsprøvene er gjennomført vil foreldre til elever som trenger ekstra oppfølging, få tilbakemelding om resultatene. De vil også få informasjon om hvilke tiltak skolen velger å bruke for å følge opp eleven.

Følger dere vedlagt lenke, vil dere finne eksempeloppgaver slik at dere kan se hvordan oppgavene ser ut. <https://www.udir.no/eksamen-og-prover/prover/eksempeloppgaver-kp/>

På vår skole blir kartleggingsprøvene gjennomført etter følgende plan:

Lesing - grupper i løpet av uke 11

Regning - grupper i løpet av uke 12

I uke 13 blir det satt av tid til de som ikke fikk gjennomført prøvene i første omgang.

*Bjørg Liseth Pedersen*

*Rektor*

*Ny-Krohnborg avd. skole*